Путин Владимир Америкэм и цIыхубэм яхуэгъэзауэ: «Дэ псори Тхьэм дызэхуэдэу дыкъигъэщIащ»
Урысей Федерацэм и Президентым «Нью-Йорк таймс» газетым тхыгъэ къытригъэдзащ, Америкэм и цIыху къызэрыгуэкIхэм захуигъазэу.
Обамэ Барак Сирием фIэкIыпIэ имыIэу удын едзын хуейуэ конгрессми, езым и щхьэгъусэми я фIэщ ищIыну, уеблэмэ езы дыдэми и фIэщ ищIыжыну щыхэт зэманым Путин Владимир США-м и хэхакIуэхэм захуигъэзэну триухуащ. Урысейм и Президентым Америкэм и газет нэхъыщхьэ дыдэхэм ящыщ зым — «Нью-Йорк таймс» газетым къытригъэдзащ Сирием щекIуэкIхэм, апхуэдэу США-м худиIэ пыщIэныгъэхэм езыр зэреплъыр къыщыгъэлъэгъуа тхыгъэ. Дэ дыщогугъ абы и жэуапу Обамэ Барак езым и тхыгъэ «Комсомольская правда» газетым къигъэхьыну икIи Путиным и тхыгъэм щыщу нэхъ гу зылъытапхъэу къытщыхъу пычыгъуэхэр тыдодзэ.
США-м ООН-м и лъабжьэр
зэрыщIиуд щIыкIэр
Дэ зауэ щIыIэм и илъэсхэм дызэпэщIэту екIуэкIащ. Ауэ дызэдарэгъууи щытащ икIи ЕтIуанэ дунейпсо зауэм дызэщIыгъуу нацизмэр щызэтеткъутащ. Мис а зауэм кърикIуахэм япкъ иткIэ икIи апхуэдэ гузэвэгъуэшхуэм къытримыгъэзэжын папщIэ къызэрагъэпэщауэ щытащ ООН-р. ООН-м и лъабжьэр зыгъэтIылъахэм къагурыIуэрт зауэмрэ мамырыгъэмрэ япыщIа Iуэхухэм зэщIыгъуу унафэ тещIыхьын зэрыхуейр, абы къыхэкIыу, США-м тригъэчыныхьри, ООН-м и уставым хагъэхьауэ щытащ къащта унафэр гъэзэщIэныр ШынагъуэншагъэмкIэ Советым зэпымыууэ хэтхэм ящыщ дэтхэнэми къызэтригъэувыIэну зэрыхуитыр.
Дуней Iуэху щытыкIэхэм зэрыхэIэбэн Iэмал пыухыкIахэр зэрыхуэмыубзыхуам къыхэкIыу Лъэпкъхэм я Лигэр зэрылъэлъэжауэ щытам хуэдэу ООН-ри къутэжыну зыри хуейкъым. Ауэ апхуэдэу хъункIэ хъунущ, ООН-м и Iизыныншэу къэрал нэхъ инхэм къарур тегъэщIапIэ ящIу хуежьэмэ.
Сирием удын ирадзмэ,
абы кърикIуэнур сыт?
Къэрал куэдым, политикэ, дин лэжьакIуэ инхэм, Рим и Папэри абыхэм яхэту, зэрамыдэм щхьэкIэ къимыгъанэу, США-м Сирием удын иридзмэ, абы цIыху лажьэншэхэр хэкIуэдэну, зауэм зиубгъуну, ар Сирием и гъунапкъэхэми щхьэдэхыну аращ. Апхуэдэу щыщыткIэ, залымыгъэмрэ терроризмэмри заубгъунущ.
США-м и телъхьэхэр хэт сымэ?
Иджыпсту Сирием щекIуэкI зэныкъуэкъур зыхуэунэтIар демократием и хабзэхэр зэтегъэувэныркъым, дин зэмылIэужьыгъуэхэр щызэрахьэ мы къэралым правительствэмрэ оппозицэмрэ IэщэкIэ щызэпэщIэувауэ аращ. Демократием и телъхьэу а къэралым щыIэхэр куэд хъуркъым. КъыпхуемыбжэкIынур террорист зэмылIэужьыгъуэхэмрэ Аль-Каидэм щыщхэмрэ я бжыгъэрщ…
Хьэрып къэралхэм пщIэкIэ къыщащтахэм я мызакъуэу, Сирием щозауэ къухьэпIэ къэралхэм, уеблэмэ Урысейм щыщ боевику щэ бжыгъэхэр. Лъы гъэжэным хуэIэкIуэлъакIуэ хъуа щIэпхъаджащIэхэр иужькIэ ди къэралхэм къыщымыхутэну шэсыпIэ иувэфынур хэт?
Хуэныкъуэу пIэрэ
США-р аргуэру зы зауэ?
Дунейм тет цIыху мелуанхэм Америкэр демократием и щапхъэукъым иджы къазэрыщыхъур. Ар къалъытэу хуежьащ сыт хуэдэ Iуэхуми езым и фейдэ къыхихын папщIэ къарур тегъэщIапIэ зыщI икIи «дэ тщIымыгъур ди бийщ» жиIэу къэув къэралу.
Къарур къэгъэсэбэпыным фIы къызэрыримыкIуэр, ар зэрыакъылыншагъэр куэд щIауэ нэрылъагъущ. Афганистаныр техьэгъуэм еутхыпщI, икIи зыми хужыIэнукъым къэрал зэмылIэужьыгъуэхэм я дзэхэр кърашыжа нэужь абы къыщыхъунур. Ливиер лъэпкъхэмрэ гуп зэмылIэужьыгъуэхэмрэ я унафэм щIэт Iыхьэ зыбжанэу зэпыуда хъуащ. Иракым граждан зауэ щокIуэкI икIи абы махуэ къэс цIыхуипщIхэр щыхокIуадэ. Езы США-м куэдрэ щызэрагъапщэу хуежьащ Иракымрэ Сириемрэ икIи абы ехьэлIауэ щIоупщIэхэр: зэман благъэм ящIа щыуагъэхэр аргуэру щхьэ ялэжьын хуей?
ХэкIыпIэр сыт хуэдэ?
США-м, Урысейм, Дунейпсо Зэгухьэныгъэм хэт адрей къэрал псоми я къалэнщ езым и химическэ Iэщэр дунейпсо кIэлъыплъыныгъэм щIэгъэувэнымрэ иужькIэ ар гъэкIуэдынымкIэ Сирием и унафэщIхэр зэрыарэзыр къагъэсэбэпыну. Обамэ Барак жиIахэм ятепщIыхьмэ, США-м абы хелъагъуэ удыным и пIэкIэ къэбгъэсэбэп хъун хэкIыпIэ.
Хэт зи щыуагъэр Обамэ иджы
къытригъэзэжурэ илэжьхэр?
США-м и президент Обамэ Баракрэ дэрэ дяку дэлъ дзыхьыр, зэпыщIэныгъэхэр, зэхущытыкIэхэр ефIакIуэ зэпыту йокIуэкI. Си дежкIэ ар лъапIэщ. Сэ куууэ щыгъуазэ зысщIащ абы фокIадэм и 10-м лъэпкъым зэрызыхуигъэзам икIи Iуэху нэхъыщхьэ дыдэу щытым ехьэлIауэ къэзмыщтэ гуэрхэр къыхэзгъэщынщ.
США-м и президентым къыхигъэщхьэхукIащ Америкэм и цIыхубэр лъэпкъ хэхауэ къызэрилъытэр. США-м иригъэкIуэкI политикэм «Америкэр адрейхэм къахегъэщхьэхукI. Аращ дэ лъэпкъ хэха дызыщIри», — нехьэкI-къехьэкI хэмыту жиIащ США-м и президентым. Сыт хуэдэ мурадым темыщIыхьами, псоми закъыхэгъэщхьэхукIыным хуэгъэза гупсысэхэр цIыхухэм ягу къэбгъэкIыныр икъукIэ шынагъуэу къызолъытэ. ЩыIэщ къэрал ини цIыкIуи, къэрал къулеи къулейсызи, демократием и хабзэхэр щытепщэ къэралхэри, демократием и гъуэгум теувэу хуежьа къудейхэри. Дэ псори куэдкIэ дызэщхьэщокI, ауэ Тхьэм гущIэгъу къытхуищIыну дыщелъэIум и деж зыщыдгъэгъупщэ хъунукъым псори абы и пащхьэм дыщызэхуэдэу дыкъызэригъэщIар.
«Комсомольская правда — Северный Кавказ»,
№122 (26132), 2013 гъэм фокIадэм и 13-м.
